Motorwasser wat vrou glo raakry ‘nie gemagtig’Belinda Louw en haar kêrel, Corné Hitge. Foto: Facebook Die bestuurder van die motor wat glo ŉ hoogswanger vrou by ŉ Sasol-motorwassery getref en veroorsaak het dat sy haar ongebore baba verloor het, was glo nie gemagtig om die motor te bestuur nie. Alex Anderson, ŉ woordvoerder van Sasol, het gesê die vulstasie waar die tragiese voorval Saterdag gebeur het, word nie direk deur Sasol besit nie, maar deur ŉ private eienaar. “Ons is natuurlik in verbinding met die eienaar oor die voorval, maar kan slegs optree binne die grense van die franchise-houer,” het hy gesê. Maroela Media het vroeër berig Belinda Louw (35) het kritieke beserings opgedoen nadat sy Saterdag by die motorwassery van die Sasol-vulstasie op die hoek van Johan Heyns- en Ben Swartstraat in Gezina, Pretoria, raakgery is. Anderson het Woensdag aan Maroela Media gesê, volgens die inligting wat hulle van die eienaar van die vulstasie ontvang het, het Louw omstreeks 09:30 by die wagarea van die wassery gesit terwyl personeel haar motor gewas het. “Ander motors, onder meer ŉ Toyota Fortuner, het gewag om na die area geskuif te word waar die motors gestofsuig en poleer word. Nadat die Fortuner gewas is, het ŉ werker, wat nie die mandaat gehad het om met kliënte se voertuie te ry sonder vooraf magtiging nie, teen die eienaar se beleid opgetree en die voertuig na die stofsuigarea bestuur,” het Anderson gesê. “Die werker het beheer oor die voertuig verloor en in die wagkamerarea ingery, ongelukkig waar die kliënt in daardie stadium gesit het.” Anderson het gesê die vulstasie en Sasol het later verneem Louw het haar ongebore baba verloor en is in ŉ kritieke toestand in die waakeenheid van ŉ hospitaal. “Die eienaar van die vulstasie sal voortgaan om ten volle met die SAPD, wat die voorval ondersoek, saam te werk,” het hy gesê. “Namens Sasol wil ons ons innige medelye teenoor die kliënt se familie en vriende uitspreek vir hul tragiese verlies en ons wens haar ŉ vinnige en volle herstel toe.” Maroela Media het Dinsdag vir Xander Louw, Belinda se broer, gekontak, maar hy wou nie kommentaar lewer nie.